Jah, mõlemad mu vanemad olid surnud aastatel 2005-2006 aga nüüd on kõik korras.    Muuhulgas pead sa teadma millise maksuvormi su vanemad maksuametile esitasid või esitada kavatsevad (neil ikka on mõned variandid) aga üldiselt peaks ka see lihtne küsimus olema. Seda oleks ka loogiline teada kas keegi sinu leibkonnast on saanud riigi abi toidutalongide või mingi muu programmi kaudu. Olgu, alati ei räägi  vanemad lastele selliseid asju aga näedsa nüüd tuleb kirja panna. Vormis on ilusasti viidatud, kust andmeid vaadata saab.    Lahe on see, et teadma peab kui palju su vanematel parajasti sularaha ja sääste on. Samuti peab teadma oma vanemate investeeringute väärtust (nende hulka ei arvestata vanemate enda kodu) aga kõik muu kinnisvara, aktsiad, võlakirjad, hoiused, fondid jne. Küsitakse netoväärtust, seega tuleb inversteeringute väärtusest maha arvutada kõikvõimalikud laenud ja muud kohustused.  Olgu, selle koha peal ma saan aru, et võib minna keeruliseks sest vahel ikka juhtub, et ise ka ei tea asja hetkeväärtust. Vanemate ettevõtete hetkeväärtust tuleb muuhulgas samuti eraldi teada. Vähemalt on vormis ilusasti ette loetud, mis kokku tuleb lüüa ja mida mitte.    Järgmistel lehekülgedel küsitakse üsna samu andmeid ka isiklikult sinu enda kohta.    Tagumises otsas küsitakse andmeid veel igasuguste mittemaksustavate sissetulekute kohta nagu makstud summad pensionifondidesse,  mahaarvamised, lastetoetused, mittemaksustatavad pensionid ja lõpuks ka naabrimehelt peale töö kaotamist abiks saadud paarsada dollarit.    Võibolla on asi selles, et ma ise seda asja täitma ei pea aga tegelikult ei tundu asi nii keeruline, et sellest nii suurt paanikat teha nagu mõnes kohas tehakse. Igasuguste investeeringute jne väärtuseid oleks igal juhul jooksvalt kasulik teada ning suure osa andmetest oled sina või sinu vanemad varem maksuametile juba teatanud ja ülejäänud on sellised mida su kass  ka teadma peaks. FAFSA edukaks täitmiseks on vaja lihtsalt teada enda isikukoodi (Eesti mõistes) ning koguda lauanurgale hunnikusse juhiluba, hunnik maksuametile esitatud dokumente sh W-2 (tööandja poolt väljastatav tõend väljamaksete kohta), tuludeklaratsioonid enda, abikaasa ja vanemate kohta, andmed maksustamata tulude kohta eelmisel aastal, pangakonto väljavõte ja informatsioon enda investeeringute kohta. Sedasi peaks hakkama saama küll. No ei tapa, eks ole. Aga noh. Eks sealpool lompi olegi asjad veidi  teistmoodi.